## Les Arts porta la música barroca a l’església de Sant Joan de la Creu de València de la mà de la soprano Núria Rial

*** La reconeguda artista estarà acompanyada per Josep Maria Martí a la guitarra i per la violoncel·lista Mercedes Ruiz
* El programa proposa un viatge musical únic amb algunes de les peces més reconegudes de l’època renaixentista i barroca**

El Palau de les Arts Reina Sofia porta la música barroca a l’església de Sant Joan de la Creu de la mà de la soprano Núria Rial, demà dimecres, 9 d’abril, a les 20:00 hores.

Esta actuació forma part del cicle ‘Les Arts és Barroc i Música Antiga’, que Les Arts du a terme en col·laboració amb el Centre Nacional de Difusió Musical (CNDM).

Núria Rial, una de les grans intèrprets d’este repertori a escala internacional, proposa un viatge musical únic amb algunes de les peces més reconegudes de l’època renaixentista i barroca en l’interior d’un dels espais arquitectònics de referència per a este estil, acompanyada per Josep María Martí a la guitarra i la violoncel·lista Mercedes Ruiz.

La seua proposta inclou obres de John Dowland, Alonso Mudarra, Luis de Narváez, Estevan Daça, José Marín, Cipriano de Rore, Georg Friederich Händel, Santiago de Murcia, Barbara Strozzi, Tarquino Merula i Claudio Monteverdi.

Les Arts continua així amb la seua aposta per obrir la seua programació dedicada al Barroc i la Música Antiga en els enclavaments històrics de la ciutat de València després de l’èxit de l’anterior edició en l’església de Sant Nicolau. L’església de Sant Joan de la Creu, situada en el cor de la ciutat, és una de les més impressionants esglésies barroques de tota la Comunitat Valenciana.

Les pròximes cites de ‘Les Arts és Barroc i Música Antiga’ inclouen el recital de Samuel Mariño *Delirio amoroso*, el 15 de maig, i la versió en concert de *Tamerlano*, de Händel, a càrrec de René Jacobs i la Freiburger Barockorchester el 18 de maig.

Fecha: 08/04/2025